**Προεικονίζοντας το Νέο: Κοινωνικά Κινήματα και Δίκτυα**

**Παύλος Παπαδόπουλος[[1]](#footnote-1)**

Οι νεοφιλελεύθερες οικονομικές πολιτικές προκάλεσαν κοινωνική αναταραχή στην Ευρώπη, καθώς ευθύνονται για τις νέες ριζικές μεταβολές στο επίπεδο της καθημερινότητας των υποκειμένων. Η Ελληνική οικονομία με τη σειρά της επηρεάστηκε δραματικά από την οικονομική κρίση. Υπό την απειλή του δημοσίου χρέους και της χρεωκοπίας, η χώρα στράφηκε στην υιοθέτηση μέτρων λιτότητας. Η Ευρωπαϊκή Ένωση και το Διεθνές Νομισματικό Ταμείο πρόταξαν ως αναγκαιότητα την περαιτέρω φιλελευθεροποίηση της οικονομίας της χώρας επιβάλλοντας δραστικές μειώσεις στους μισθούς, την αποδιάρθρωση του κοινωνικού κράτους και την ιδιωτικοποίηση μεγάλου μέρους της περιουσίας του ελληνικού δημοσίου. Οι πολιτικές αυτές υιοθετήθηκαν από το ελληνικό κράτος με τη μορφή νομοθεσίας οδηγώντας την κοινωνία στις επάλξεις, ενώ άνοιξαν το δρόμο στη συζήτηση περί κοινωνικής αλλαγής. ΄﷽﷽﷽﷽﷽﷽﷽﷽οινωνέρους της περιουστικ

Τα υποκείμενα ενεπλάκησαν σε έναν αγώνα κατά των μέτρων λιτότητας, δημιουργώντας νέες μορφές ακτιβισμού και συλλογικής δράσης. Μέσα από το δομικό πλαίσιο γεννήθηκαν νέες μορφές αντίστασης, καθώς οι μαζικές διαδηλώσεις οδήγησαν στο κίνημα των πλατειών. Το συγκεκριμένο κίνημα φανέρωσε μια μετατόπιση για την συλλογική δράση σε σχέση με το άμεσο παρελθόν. Η οικονομική κρίση συνέβαλε στην ενίσχυση των πολιτικών της άμεσης δράσης στο επίπεδο της κοινωνίας και την απομάκρυνση της συλλογικής δράσης από τις πολιτικές της απαίτησης από το κράτος. Δημιουργείται έτσι μια ανάγκη επανεξέτασης του ρόλου των κοινωνικών κινημάτων.

Ποια είναι τα νέα στοιχεία που φέρουν τα σημερινά κοινωνικά κινήματα; Η κρίση διαμόρφωσε νέα συλλογικά υποκείμενα τα οποία διαφοροποιούνται σε σχέση με άλλα στο άμεσο παρελθόν. Εμφανίζουν μια ριζοσπαστική κριτική προς την καπιταλιστική οικονομία και παράλληλα προχωρούν προς την κατασκευή εναλλακτικών. Τα υποκείμενα μέσω της κριτικής διαμορφώνουν συλλογικές ταυτότητες, παράγουν νέα νοήματα, αλλάζουν την υποκειμενικότητα τους και ανασημασιοδοτούν την καθημερινότητα τους. Οι νέοι συλλογικοί δρώντες δεν μένουν στο επίπεδο της κριτικής, αλλά μέσα από δυναμικές διαδικασίες, προάγουν προεικονιστικές πολιτικές με στόχο την ανάδειξη των δυνατοτήτων για ριζικό κοινωνικό μετασχηματισμό. Η προεικόνιση αποτελεί διαδικασία δημιουργίας κοινών, παρέχοντας έτσι μια διαφορετική ερμηνεία για την έννοια της κοινότητας. Εντός αυτής της διαδικασίας καλλιεργούνται νέοι δεσμοί, αξίες, γνώση αλλά και συναισθήματα. Υπάρχει λοιπόν μια σύνδεση μεταξύ των προεικονιστικών πολιτικών και της κριτικής που τα συλλογικά υποκείμενα αναπτύσσουν μέσω της διάδρασης. Οι πρωτοβουλίες αυτές έχουν τοπικό χαρακτήρα, αλλά σε ορισμένες περιπτώσεις υπάρχει η ανάπτυξη ενός δικτύου που υπερβαίνει την τοπικότητα με σκοπό την επίτευξη της κοινωνικής αλλαγής.

Στόχος του συγκεκριμένου άρθρου είναι η έρευνα των νέων αυτών εναλλακτικών που δημιουργεί η κινηματική δραστηριότητα και των ευρύτερων μεταβολών που προκαλούν τα εγχειρήματα αποσκοπώντας στο ριζικό κοινωνικό μετασχηματισμό. Για το λόγο αυτό θα ακολουθήσουμε τον *Ολοκληρωμένο Συνεταιρισμό Ηρακλείου*, ο οποίος είναι εμπνευσμένος από την Ισπανία και τα κινήματα των πλατειών. Η δραστηριότητά του εστιάζει κυρίως στον αγροτικό τομέα και στην δημιουργία αμεσότερης σχέσης μεταξύ παραγωγών και καταναλωτών, ενώ οι συμμετέχοντες κάνουν χρήση εναλλακτικού νομίσματος FairCoin. Επιπλέον, υπάρχει προσπάθεια δικτύωσης με διάφορα εναλλακτικά εγχειρήματα της Κρήτης.

**Keywords: Κοινωνικά Κινήματα, Προεικονιστικές Πολιτικές, Κοινωνική Αλλαγή, Άμεση Δράση, Συλλογική Ταυτότηταε**

1. Υποψήφιος Διδάκτορας Κοινωνιολογίας, Πανεπιστήμιο της Λιέγης, pavlos.papadopoulos@uliege.be [↑](#footnote-ref-1)